SAMART ยัน SAMTEL ไม่เกี่ยวข้องกับคดีม.112 เตรียมชี้แจงเย็นนี้
SAMART ยัน SAMTEL ไม่มีส่วนเกี่ยวข้องกับคดีติดตั้งวิทยุสื่อสารโดยไม่ได้รับอนุญาต เตรียมชี้แจงผ่านตลท.เย็นวันนี้ (28 ต.ค.)
28 ต.ค. 2558

ผู้สื่อข่าวรายงานว่า สำนักข่าวอินโฟเควสท์เปิดเผยว่า บริษัท สามารถคอร์ปอเรชั่น จำกัด (มหาชน) หรือ SAMART ได้ชี้แจงว่าทางบริษัท สามารถเทลคอม จำกัด (มหาชน) หรือ SAMTEL ไม่ได้มีส่วนเกี่ยวข้องในคดีที่ พ.ต.ต.ปรากรม วารุณประภา อดีตสารวัตรกองบังคับการปราบปราม ตกเป็นผู้ต้องหาในข้อหาที่ พ.ต.ต.ปรากรม ร่วมกับ บริษัท สามารถเทเลคอม ตั้งสถานีวิทยุสื่อสารโดยไม่ได้รับอนุญาต แต่เป็นการทำไปตามหนังสือกรมตำรวจที่แจ้งมาเป็นลายลักษณ์อักษรให้ไปติดตั้งระบบสื่อสาร โดยบริษัทมีหลักฐานชัดเจน และจะมีการชี้แจงผ่านตลาดหลักทรัพย์แห่งประเทศไทยในช่วงเย็นวันนี้
อนึ่งก่อนหน้านี้ พ.ต.ต.ปรากรม กับพวก มีข้อหาเกี่ยวกับการมีอาวุธปืนโดยไม่ได้รับอนุญาต ตั้งสถานีวิทยุคมนาคมโดยไม่ได้รับอนุญาต ปลอมและใช้เอกสารราชการปลอม ทหารพบอาวุธ วิทยุ รถยนต์ ผิดกฎหมาย อีกทั้งร่วมกับ บริษัท สามารถเทเลคอม จำกัด (มหาชน) กับพวกตั้งสถานีวิทยุสื่อสารโดยไม่ได้รับอนุญาต และ บังอาจแอบอ้างเบื้องสูงขอสนับสนุนหมายเลขโทรศัพท์เลขสวยจาก กสทช.